钦定古今图书集成/明伦汇编/氏族典/第331卷 > 刘延
## 钦定古今图书集成/明伦汇编/氏族典/第331卷 > 刘延

按《后汉书阜陵质王延传》：“延建武十五年封淮阳公，
十七年进爵为王。延性骄奢而遇下严烈。永平中，有
上书告延与姬兄谢弇及姊馆陶主婿韩光招奸猾，
作图谶，祠祭祝诅。事下案验，有司奏请诛延。显宗以
延罪薄于楚王英，故特加恩，徙为阜陵王。延既徙封，
数怀怨望。建初中，复有告延与子男鲂造逆谋者，贬”
爵为阜陵侯。章和元年，诏复为阜陵王。立五十一年
薨，子冲嗣。冲薨，无嗣，和帝复封冲兄鲂，是为顷王。鲂
薨，子恢嗣。恢薨，子代嗣。阳嘉二年，封代兄便亲为勃
遒亭侯。代薨，无子，国绝。建和元年，桓帝立勃遒亭侯
便亲为恢嗣，是为恭王。薨，子统嗣。薨，子赦立，建安中
薨，无子，国除。